Talous- ja sosiaalikomitean lausunto aiheesta "Ehdotus neuvoston asetukseksi (EY) Itämeren pyyntiponnistusten hallintojärjestelmästä"



Virallinen lehti nro C 133 , 28/04/1997 s. 0024



Talous- ja sosiaalikomitean lausunto aiheesta "Ehdotus neuvoston asetukseksi (EY) Itämeren pyyntiponnistusten hallintojärjestelmästä" (97/C 133/07) Neuvosto päätti 10. tammikuuta 1997 EY:n perustamissopimuksen 43 ja 198 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut maa- ja kalatalousjaosto antoi lausuntonsa 6. helmikuuta 1997. Esittelijänä oli Seppo Kallio. Talous- ja sosiaalikomitea hyväksyi 26. ja 27. helmikuuta 1997 pitämässään täysistunnossa (helmikuun 26. päivän kokouksessa) seuraavan lausunnon. Äänestyksessä annettiin 95 ääntä puolesta, ei yhtään vastaan ja 4 pidättyi äänestämästä. 1. Komission ehdotus 1.1. Itävallan, Suomen ja Ruotsin liittymisasiakirjassa on sovittu vesille pääsyä koskevasta järjestelmästä. Tätä järjestelmää sovelletaan siirtymäkautena, jonka päättymisajankohta on yhteisön erityiskalastusjärjestelmän täytäntöönpanopäivämäärä, kuitenkin viimeistään 31. päivä joulukuuta 2002.1.2. Tarkoituksena on ottaa käytäntöön pyyntiponnistusjärjestelmä jäsenvaltioiden suvereniteettiin tai lainkäytäntövaltaan kuuluvilla Itämeren alueilla vuoden 1998 alusta, jolloin siirtymäkausi samalla päättyisi. 1.3. Tässä pyyntiponnistuksen hallintojärjestelmässä jäsenvaltioiden on suoritettava yhteisön alusten Itämerellä tapahtuvan pyyntiponnistuksen jälkitarkastusta. Jälkitarkastus suoritettaisiin käyttämällä jäsenvaltioiden myöntämiä erityiskalastuslupia. Erityiskalastuslupa vahvistaa vesille pääsyn ja mahdollistaa kalastusponnistuksen säätelyn ja tietojen keräämisen yhteisön alusten pyyntiponnistuksista. 1.4. Neuvosto vahvistaisi edelleen kalalajeille korkeimman sallitun saaliin ja jakaisi kalastusmahdollisuudet yhteisön kalastus- ja vesiviljelmäjärjestelmän perustamisesta 20. päivänä joulukuuta 1992 annetun asetuksen (ETY) N:o 3760/92 8 artiklan 4 kohdan mukaisesti. Neuvosto voi asettaa uudet pyyntiponnistustasot kyseessä olevan asetuksen menettelyssä. 2. Yleistä 2.1. Tilanne Itämeren kalakantojen osalta on melko hyvä. Sekä jäsenmailla että Itämeren muilla mailla on kuitenkin paljon kalastuskapasiteettia Itämerellä. 2.2. Itämeren kalastusta on säädelty yhtenäisesti Itämeren kalastuskomission johdolla vuodesta 1974 ja yhtenäisyys tulisi säilyttää Itämeren kalastusponnistusten säätelyä kehitettäessä. 2.3. Komitea toteaa, että komission ehdotus perustuu yhteisön erikoiskalastusjärjestelmän periaatteille. 2.4. Komitean mielestä komission tulee huolehtia siitä, ettei erikoislupajärjestelmän käyttöönotto johda Itämeren ja sen lahtien kalakantojen ylikalastamiseen esitettyjen kalojen osalta. Komission tulisi lisäksi opastaa ja neuvoa jäsenvaltioita erikoislupajärjestelmän soveltamisessa sekä tietojen keräämisessä. 2.5. Komitea katsoo, että neuvoston päättäessä uusista pyyntiponnistustasoista tulisi sen ottaa huomioon myös YK:n merioikeussopimuksen periaatteet sekä käytettävissä oleva tieteellinen tieto Itämeren eri kalakantojen säätelytarpeesta. 2.6. Komission tulee edistää tutkimusta pyyntiponnistusten eri tasojen saaliinarvioinnista eri kalalajeille yhteistyössä Itämeren kalastuskomission ja ICES:n (International Commission Exploring the Seas) kanssa. 3. Erityistä 3.1. Komitean mielestä komission tulee toimia yhteistyössä Itämeren kalastuskomission ja ICES:n kanssa siten, että kaikki Itämerellä kalastavat valtiot siirtyvät samanaikaisesti ja mahdollisimman pian erityiskalastuslupajärjestelmän soveltamiseen. 3.2. Komitea ehdottaa muutettavaksi 5 artiklaa seuraavasti: "... 8 artiklan 4 kohdan mukaisesti ja siinä säädettyä menettelyä noudattaen..." 3.3. Komitea huomauttaa, että komission ehdotuksen 5 artiklan mahdollistamiin uusiin pyyntiponnistelutasoihin tulee kaikkien Itämerellä pyytävien alusten siirtyä samanaikaisesti. 3.4. Komitea pitää oikeana, että asetusehdotus koskee perpendikkeliväliltään yli 15-metrisiä aluksia. Bryssel, 26. helmikuuta 1997. Talous- ja sosiaalikomitean puheenjohtaja Tom JENKINS